Na temelju članaka 55. Statuta, Školski odbor Osnovne škole Konjščina nakon prikupljenih primjedaba Vijeća učitelja, Vijeća roditelja i Vijeća učenika, dana 22.12.2015. godine donosi sljedeći

**PRAVILNIK O KUĆNOM REDU**

OPĆE ODREDBE

**1.**

Ovim kućnim redom utvrđuju se pravila ponašanja te mjere i postupci za pravilno i skladno reguliranje života i rada svih učenika i djelatnika u Osnovnoj školi Konjščina.

Postupanje prema odredbama ovoga Pravilnika sastavni je dio radnih obveza radnika i obveza učenika škole.

Ovaj Pravilnik odnosi se na učenike, učitelje kao i sve ostale osobe za vrijeme njihova boravka u Školi a odnosi se i na učenike i njihove učitelje-pratitelje u vrijeme aktivnosti koje se sukladno školskom kurikulumu i Godišnjem planu Škole ostvaruju izvan prostora Škole (izvanučionička nastava, posjete ustanovama, sudjelovanje na smotrama i sličnim manifestacijama, na izletima, ekskurzijama i slično.)

Učenik koji postupi suprotno odredbama ovoga Pravilnika, odgovoran je prema općim aktima Škole.

Radnik koji postupi suprotno odredbama ovoga Pravilnika, odgovoran je za povredu radne obveze.

U prostoru Škole kao i za vrijeme aktivnosti koje se ostvaruju izvan prostora škole a u organizaciji škole zabranjeno je:

* promidžba i prodaja učenicima proizvoda koji su suprotni ciljevima odgoja i obrazovanja
* pušenje
* nošenje vatrenog i hladnog oružja
* pisanje po zidovima i inventaru Škole
* bacanje otpadaka, žvakaćih guma i ostalog smeća izvan koševa za otpatke
* unošenje odnosno konzumiranje alkohola i narkotičnih sredstava
* unošenje sredstava, opreme i uređaja koji mogu izazvati požar i eksploziju
* igranje igara na sreću i sve vrste kartanja
* unošenje tiskanih i digitalnih sadržaja pornografskog sadržaja.
* psovanje, korištenje vulgarnog ili agresivnog rječnika, pozivanje na nasilje, govor mržnje

**2.**

Učenici su dužni redovito i na vrijeme dolaziti u školu. Učenike koji kasne na nastavu treba pustiti u učionicu. Ukoliko učenik češće kasni na nastavu, razrednik će o tome obavijestiti njegove roditelje a po potrebi poduzeti i druge mjere.

**3.**

Učenici koji ne putuju, dolaze u školu 10 minuta prije početka nastave.

**4.**

Početak nastave učenici čekaju u hodniku ili knjižnici.

Nakon ulaska u školsku zgradu, učenici odlažu obuću i odjeću na za to određena mjesta.

Za boravka u školi učenici su dužni nositi papuče. Pod papučom se podrazumijeva kućna papuča ili platnena tenisica.

**5.**

Na satove TZK učenici su dužni doći u sportskoj odjeći i obući koju koriste isključivo za nastavu TZK.

Učenici ulaze i koriste prostor dvorane samo uz prisutnosti učitelja TZK ili drugog voditelja neke organizirane aktivnosti.

PRAVILA PONAŠANJA VEZANA UZ PRIJEVOZ UČENIKA

**6.**

Po završetku nastave učenici – putnici čekaju autobus u prostoru školskog dvorišta (natkriveni dio ulaza u školu, školski park i autobusno stajalište) a u slučaju ružnog vremena u školskom holu ili knjižnici, poštujući pritom kućni red i ne ometajući rad škole.

Na autobusnom stajalištu učenici čekaju autobus mirno, bez naguravanja i pretrčavanja ceste, čekajući da se autobus zaustavi i da vozač otvori vrata.

Za vrijeme prijevoza učenici su dužni pridržavati se uputa vozača.

Prilikom ulaska u autobus kao i prilikom izlaska prednost imaju učenici nižih razreda. Za vrijeme vožnje učenici su dužni mirno sjediti na svojim sjedalima i ne smiju ometati vozača.

PRAVILA PONAŠANJA ZA VRIJEME NASTAVE

**7.**

Učenici čekaju predmetnog učitelja ispred učionice u kojoj imaju nastavu, disciplinirano i u redu. Učitelj posljednji ulazi i izlazi iz učionice.

Odmore između nastavnih sati (osim blok-sati) učenici provode na hodnicima škole.

Učenici nižih razreda za trajanja malih odmora mogu ostati u učionici.

**8.**

Učenici ne koriste hodnik na katu između lifta i zbornice.

**9.**

Kretanje školskim hodnikom i stepeništem u pravilu se odvija desnom stranom, bez trčanja i guranja.

**10.**

Ulaskom u razred odrasle osobe, učenici u znak poštovanja ustaju sa svojih stolica.

**11.**

Za vrijeme boravka u školi, učenik je dužan svojim ponašanjem održavati red i čistoću.

Na kraju sata odnosno nastave, učenik treba pospremiti radno mjesto i ostaviti ga čistim.

**12.**

U sanitarnim čvorovima, higijenski pribor učenici su dužni koristiti namjenski i štedljivo.

**13.**

Učenik je odgovoran za štetu do koje je došlo njegovom namjerom ili iz krajnje nepažnje.

Postupak utvrđivanja odgovornosti i naplatu štete provodi povjerenstvo od 3 člana koje imenuje ravnatelj.

O počinjenoj šteti razrednik obavještava roditelje.

O učeničkoj šteti povremeno se obavještava Vijeće roditelja.

**14.**

Za inventar u učionicama i kabinetima zaduženi su predmetni nastavnici odnosno razrednici u nižim razredima.

**15.**

Redari u razrednom odjelu dužni su naročito:

* održavati čistom školsku ploču
* javiti odsutne učenike na početku sata
* prozračiti učionicu na kraju sata
* obavijestiti ravnatelja ili pedagoga ukoliko učitelj ne dođe u razred 5 minuta nakon početka sata
* voditi brigu o urednosti razredne garderobe

**16.**

Nastava započinje u 8,00 sati a završava u 14,00 sati.

**17.**

Škola je otvorena za prijem stranaka radnim danom od 7,30 sati do 15,00 sati.

**18.**

Mali odmor traje 5 minuta a veliki 20 minuta.

**19.**

Po završetku sata, učenici viših razreda odnose svoje torbe pred učionicu u kojoj će imati naredni sat nastavu.

PONAŠANJE UČENIKA ZA VRIJEME VELIKOG ODMORA

**20.**

Za vrijeme velikog odmora učenici odlaze u blagovaonicu u sklopu svog razrednog odjela.

Veliki odmor učenici provode u prizemlju škole. Po prvom zvonu učenici odlaze pred svoje učionice i u redu čekaju učitelja.

**21.**

Učenici su dužni hranu pojesti u blagovaonici vodeći računa o urednosti. Eventualni ostatak hrane dužni su baciti u za to određenu kantu.

Red u blagovaonici održava dežurni učitelj. Kod podjele hrane, jedna spremačica pomaže u blagovaonici a jedna kod odlaganja ostataka hrane u kante.

**22.**

Za vrijeme odmora, učenici ne izlaze iz škole.

Izlazak učenika iz zgrade škole radi kupovine, odlaska kući po zaboravljene stvari i sl. nije dozvoljen.

**23.**

Za vrijeme boravka na katu nije dozvoljeno naslanjanje na ogradu niti naginjanje kroz prozore.

**24.**

Učenici koji ne pohađaju izbornu nastavu vrijeme provode u školskoj knjižnici.

KORIŠTENJE MOBITELA I SLIČNIH UREĐAJA

**25.**

Učenici su dužni isključiti mobitele i slične uređaje kad uđu u školu i ne smiju ih uključiti za čitavo vrijeme trajanja nastave i boravka u školi.

Izuzetno, za slučaj neophodne komunikacije s roditeljima a po odobrenju učitelja uređaj mogu privremeno upaliti.

Učitelj može učeniku privremeno oduzeti uređaj ukoliko ga učenik uključi za vrijeme nastave ili se njime služi dok boravi u zgradi škole. Oduzeti uređaj učitelj će predati roditelju učenika ili razredniku koji će o događaju obavijestiti roditelja učenika i vratiti mu oduzeti uređaj.

Za gubitak, oštećenje ili krađu mobitela i sličnih uređaja Škola ne odgovara.

**26.**

Podiznu platformu koriste učenici s invaliditetom u pratnji dvaju učenika/učenica viših razreda ili odrasle osobe. Korištenje platforme nadzire domar ili druga osoba koju odredi ravnatelj.

Platformu se može koristiti i za prijevoz veće količine hrane za zbornicu te u drugim opravdanim slučajevima.

Dok se ne koristi, podizna platforma je zaključana.

BOLEST I POVREDA UČENIKA

**27.**

U slučaju bolesti ili povrede za vrijeme nastave, učenik se dužan javiti svojem razrednom odnosno predmetnom učitelju.

Škola će o bolesti odnosno povredi odmah obavijestiti roditelja a po potrebi i dogovoru osigurati prijevoz i pratnju učenika do kuće ili liječnika.

Ukoliko to povreda zahtijeva, učeniku se mora pružiti prva pomoć na licu mjesta. Pribor za pružanje prve pomoći mora biti na raspolaganju kod tajnika, u zbornici ili na drugom dostupnom mjestu.

DEŽURNI UČITELJ

**28.**

Prvo dežurstvo započinje u 7,15 sati. Dežurni učitelj nadzire vladanje učenika na ulazu u školu, u školskom holu, na hodnicima i u sanitarnim čvorovima.

Za vrijeme velikog odmora učitelji dežuraju na sljedećim lokacijama u prizemlju:

* ulaz u školu, hodnik prema dvorani, sanitarni čvor
* blagovaonica
* hodnik i garderoba viših razreda

Raspored dežurnih učitelja određuje ravnatelj.

**29.**

Učitelji koji dežuraju 4.,5., 6.,7. sat i kod prijevoza nakon 14.00 sati dežuraju u školskom holu a kad započne autobusni prijevoz nadziru red i ponašanje učenika na autobusnom stajalištu.

**30.**

Osobe koje su raspoređene da dežuraju na ulazu, dočekuju posjetitelje i po potrebi upućuju ih na traženo mjesto.

**31.**

Stupanjem na snagu ovog Pravilnika prestaje važiti Pravilnik o kućnom redu donijet 29.12.2011. godine.

Ovaj pravilnik stupa na snagu 8 dana od objave a primjenjuje se od 1.1.2016. godine.

KLASA:003-06/15-01/10

URBROJ:2211/04-380-11-15-7

Predsjednik ŠO:

Vinka Sviben

\_\_\_\_\_\_\_\_\_\_\_\_\_\_\_\_\_

……………………………………………………………………………………………

Ovaj je Pravilnik objavljen 23.12.2015. godine i stupio je na snagu 31.12.2015. godine.

Ravnatelj:

Zoran Vuger, mag.inf.

\_\_\_\_\_\_\_\_\_\_\_\_\_\_\_\_\_\_\_